Title: ประกาศคณะกรรมการกำกับการใช้อำนาจของบริษัท ปตท. จำกัด (มหาชน) เรื่อง กำหนดเงื่อนไขอื่นในการสำรวจเพื่อสร้างระบบการขนส่งปิโตรเลียมทางท่อ

ประกาศคณะกรรมการกำกับการใช้อำนาจ

ประกาศคณะกรรมการกำกับการใช้อำนาจ
ของบริษัท
ปตท. จำกัด (มหาชน)
เรื่อง
กำหนดเงื่อนไขอื่นในการสำรวจเพื่อสร้างระบบการขนส่งปิโตรเลียมทางท่อ[๑]

โดยที่เป็นการสมควรกำหนดเงื่อนไขอื่นในการสำรวจเพื่อสร้างระบบการขนส่งปิโตรเลียมทางท่อของบริษัท
ปตท. จำกัด (มหาชน)

อาศัยอำนาจตามความในมาตรา ๔ แห่งพระราชกฤษฎีกากำหนดอำนาจ
สิทธิ และประโยชน์ของบริษัท ปตท. จำกัด (มหาชน) พ.ศ. ๒๕๔๔ ซึ่งแก้ไขเพิ่มเติมโดยพระราชกฤษฎีกากำหนดอำนาจสิทธิ
และประโยชน์ของบริษัท ปตท. จำกัด (มหาชน) (ฉบับที่ ๒) พ.ศ. ๒๕๕๐ คณะกรรมการกำกับการใช้อำนาจของบริษัท
ปตท. จำกัด (มหาชน) จึงออกประกาศไว้ ดังต่อไปนี้

ในการสำรวจเพื่อสร้างระบบการขนส่งปิโตรเลียมทางท่อที่บริษัท
ปตท. จำกัด (มหาชน) นอกจากจะต้องปฏิบัติตามเงื่อนไขที่กำหนดในข้อ ๖ (๑) และ (๒) ของประกาศคณะกรรมการกำกับการใช้อำนาจของบริษัท
ปตท. จำกัด (มหาชน) เรื่อง หลักเกณฑ์และเงื่อนไขในการสร้างและบำรุงรักษาระบบการขนส่งปิโตรเลียมทางท่อ
ลงวันที่ ๒๓ กรกฎาคม พ.ศ. ๒๕๕๐ แล้ว บริษัท ปตท. จำกัด (มหาชน) จะต้องปฏิบัติตามเงื่อนไขดังต่อไปนี้ด้วย
(๑) ก่อนการใช้สอยหรือเข้าครอบครองอสังหาริมทรัพย์เพื่อสำรวจพื้นที่
ให้บริษัทเปิดเผยข้อมูลเกี่ยวกับขอบเขตพื้นที่สำรวจทางระบบเครือข่ายคอมพิวเตอร์ของ
บริษัท ปตท. จำกัด (มหาชน)
หรือโดยวิธีการอื่นใดที่มีผลให้ประชาชนในพื้นที่นั้นทราบเป็นการทั่วไป
(๒) ในการสำรวจพื้นที่ ให้บริษัท ปตท. จำกัด (มหาชน)
วิเคราะห์ลักษณะทางภูมิศาสตร์และผลกระทบทางสังคมและสิ่งแวดล้อม เพื่อหาแนวเขตระบบการขนส่งปิโตรเลียมทางท่อที่เหมาะสมโดยให้คำนึงถึงผลกระทบต่อประชาชนในพื้นที่นั้นประกอบด้วย

ประกาศ
ณ วันที่ ๓ กันยายน พ.ศ. ๒๕๕๐
พรชัย
รุจิประภา
ปลัดกระทรวงพลังงาน
ประธานกรรมการกำกับการใช้อำนาจ
ของบริษัท
ปตท. จำกัด (มหาชน)

วัชศักดิ์/ผู้จัดทำ
๒๗
กันยายน ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๒๐ ง/หน้า ๓๐/๒๐ กันยายน ๒๕๕๐